ഒഴുക്കില്പ്പെട്ട് മരിച്ച ഝാര്ഖണ്ഡ് സ്വദേശിയുടെ മൃതദേഹം സ്വദേശത്തേയ്ക്ക് കൊണ്ടുപോയി കഴിഞ്ഞ ദിവസം ആമയിഴഞ്ചാന് തോടില് ഒഴുക്കില്പ്പെട്ട് മുങ്ങി മരിച്ച ഝാര്ഖണ്ഡ് സ്വദേശി നഗര്ദീപ് മണ്ഡലിന്റെ മൃതദേഹം സ്വദേശത്തേയ്ക്ക് കൊണ്ടു പോയി. സര്ക്കാര് ആംബുലന്സിലാണ് മൃതദേഹം ഝാര്ഖണ്ഡിലേയ്ക്ക് കൊണ്ടുപോയത്. മന്ത്രി വി ശിവന്കുട്ടി തിരുവനന്തപുരം മെഡിക്കല് കോളജ് ആശുപത്രി മോര്ച്ചറിയില് നിന്ന് മൃതദേഹം ഏറ്റുവാങ്ങി. ജില്ലാ കളക്ടര് നവജ്യോത് ഖോസ ഐ എ എസ്, ലേബര് കമ്മീഷണര് എസ് ചിത്ര ഐ എ എസ്, തിരുവനന്തപുരം കോര്പറേഷന് മേയര് ആര്യ രാജേന്ദ്രന് എന്നിവരും മൃതദേഹത്തില് ആദരാഞ്ജലികള് അര്പ്പിച്ചു. നഗര്ദീപിന്റെ കുടുംബത്തിന് എല്ലാ വിധ സഹായവും നല്കുമെന്ന് മന്ത്രി വി ശിവന്കുട്ടി സഹോദരനെ നേരില് കണ്ടറിയിച്ചു. തൊഴില് വകുപ്പില് നിന്നും മുഖ്യമന്ത്രിയുടെ ദുരിതാശ്വാസ നിധിയില് നിന്നും നഗര്ദീപിന്റെ കുടുംബത്തിന് ധനസഹായം ഉറപ്പാക്കുമെന്നും മന്ത്രി വ്യക്തമാക്കി.